Galàctica

**Galàctica** és una variant d'Snap, es tracta d'un joc d'acumulació que es juga amb una baralla francesa de 52 cartes, sense jòquers, en què guanya qui es queda amb totes les cartes de la baralla. En anglès es coneix pel nom *Egipcian ratscrew*.

Hi poden jugar a partir de 2 jugadors i pot funcionar fins a devers 10, tot i que el terme mig ofereix una millor experiència de joc.

## Objectiu

Aconseguir totes les cartes de la baralla.

## Preparació

Triau un repartidor i repartiu en sentit horari totes les cartes de la baralla entre els jugadors després de remenar-les. Si n'hi ha qualcun que té una carta de més, tant se val. Les cartes repartides no es miren, cadascú tindrà les seves, cap per avall formant una pila pròpia.

## Regles

Galàctica és juga amb un pou central únic. Cada jugador al seu torn, en sentit horari, anirà jugant-hi una carta de la seva pila. La roda segueix inclús si arriba al jugador que havia començat. En el moment que es treuen dues cartes seguides del mateix número, el primer jugador que planta la mà damunt del pou se l'endú i, sense remenar-ne les cartes, les incorpora al fons de la seva pila (cap per avall). Si un jugador s'equivoca i planta la mà al pou sense que hi hagués repetició de número, rep una penalització: ha de repartir de dalt de la seva pila una carta per hom que cadascú incorporarà al fons de les seves piles. Si es queda sense cartes, simplement repartirà en sentit horari a qui n'hi arribin.

Quan es recullen les cartes del pou després d'haver-hi plantat la mà, el jugador que les ha guanyades enceta la nova passada jugant la primera carta de la seva pila.

A fi d'evitar que els jugadors vegin la carta que destapen abans que els rivals, és habitual marcar per norma que es destapin sempre girant la carta **cap enfora**.

### Cartes especials

El joc bàsicament es desenvolupa amb la mecànica indicada, que encaixa més o menys amb les regles d'algunes variants d'Snap. El que fa distintiu el joc de Galàctica, però, és la presència de cartes amb efectes especials. Aquestes cartes són l'as i les tres figures (K, Q i J). Cadascuna d'aquestes condiciona de manera similar la continuïtat de la passada: **el següent jugador haurà de jugar d'una en una tantes cartes seguides com la figura implica:**

* **As:** 4 cartes
* **K:** 3 cartes
* **Q:** 2 cartes
* **J:** 1 carta

Quan es juga una d'aquestes cartes, hi ha tres possibles desenllaços en el torn del següent jugador:

* **Es juga una nova figura**. Anul·la l'efecte de la figura anterior, i s'activa el de la nova: es passa torn i s'espera que el següent jugador hagi de jugar tantes cartes com la figura exigeix. Notau que trencant l'efecte de la figura anterior pot passar que, si s'havien de jugar per exemple 3 cartes per efecte d'una K i la segona carta jugada resulta ser una figura, el jugador afectat no haurà de jugar una tercera carta.
* **Es juguen dues cartes seguides del mateix número**. Aquest efecte governa per damunt de tot. Tant si es treu la mateixa figura que ens han jugat de seguida o si d'entre les cartes que es juguen per acció d'aquesta n'hi ha dues seguides de número repetit, s'activa l'oportunitat de plantar la mà damunt el pou i emportar-se'n les cartes. En aquesta situació, igual que durant la resta de la partida, l'acció de plantar la mà la pot realitzar qualsevol jugador, no només els dos implicats a resoldre l'acció de la carta especial.
* **No passa cap dels dos casos anteriors**. Si qualcú es veu afectat per l'acció d'una carta especial jugada pel jugador anterior, juga tantes cartes com aquesta carta exigeix i no li surt cap figura nova ni cap carta seguida de número repetit, s'atura el joc i **el jugador que havia jugat la carta especial s'endú el pou**. Si s'han anat encadenant diferents figures, és el jugador que ha jugat la darrera qui s'endú el pou, ja que l'efecte de totes les anteriors queda anul·lat en la passada.

Notau, pels efectes que tenen, que emportar-se el pou quan hi ha figures és molt beneficiós per als jugadors i que la figura més interessant és la J, ja que dona menys possibilitats al següent jugador d'anul·lar-ne l'efecte amb una nova figura. Emportar-se dues jotes que apareixen seguides plantant la mà al mig és segurament la millor pesca que es pot fer.

### Final del joc

Quan un jugador es queda sense cartes queda eliminat i la resta de jugadors segueixen jugant fins que un jugador acumula totes les cartes de la baralla, moment en què guanya la partida.

## Variacions

* **Entrant i sortint**. Els jugadors no queden eliminats si es queden sense cartes: poden optar a entrar en el joc en qualsevol moment sempre que guanyin el dret de quedar-se la pila en sortir dues cartes seguides del mateix número plantant-hi la mà. De la mateixa manera, qualsevol persona externa es pot incorporar com a jugador a mitjan partida sempre que es guanyi el dret de recollir les cartes del pou. Aquesta modalitat és molt habitual, si bé fa que en ocasions les partides es puguin fer massa llargues.
* **Triples**. Si es posen dues cartes seguides del mateix número, ningú se n'adona i la següent carta és també del mateix número (havent-hi així un trio de cartes coronant la pila), qui planta la mà damunt la pila guanya automàticament el joc, excepte si són tres sisos: en tal cas, perd tothom.
* **Seqüències numèriques**. Quan hi ha quatre cartes seguides de números consecutius en ordre ascendent coronant la pila, també es pot plantar mà. Es pot jugar que l'as trenca o que després de l'as, si hi ha un dos, també compta.

## Curiositats

Aquest joc, com altres de la família d'Snap, és més divertit com més aviat es juga. En presència de jugadors avançats, pot esdevenir tot un espectacle d'acció i reflexos. Encara que generalment cadascú col·loca la seva pila davant seu damunt la taula, entre jugadors experimentats i competitius se sol permetre (i és habitual) aguantar la baralla amb una mà i jugar les cartes amb l'altra.